SKRIFTLIG FORESPØRGSEL E-1398/00

af Elisabeth Schroedter (Verts/ALE) til Kommissionen

(4. maj 2000)

Om: Skriftlig forespørgsel E-1510/99 af 1.9.1999: Overdreven anvendelse af europæiske strukturfonde til vejbygningen i de fem nye delstater og Berlin-Øst (mål 1-område i Forbundsrepublikken Tyskland)

Denne forespørgsel er endnu ikke blevet besvaret af Kommissionen! I et midlertidigt svar af 7. oktober 1999(1) lovede Kommissionen at besvare forespørgslen, så snart den havde modtaget regionalplanen. Denne plan blev indgivet til Kommissionen i slutningen af 1999. Jeg har endnu ikke modtaget noget svar! Forespørgslen genfremsættes hermed:

Den tyske Forbundsregering har besluttet, at der fra strukturfondene skal tilflyde de nye lande det store beløb på 3,4 mia. DM fra EFRU til den grundlæggende infrastruktur, idet 2/3 er afsat til hovedvejstrafik og kun 1/3 til jernbanetrafik. Dette er i modstrid med nedenstående principper, som gælder for strukturfondene, og som også af Europa-Parlamentet anses for at være vigtige:

- en harmonisk afbalanceret og bæredygtig udvikling;

- udvikling af beskæftigelsen;

- beskyttelse og forbedring af miljøet;

- kravet om balance mellem transportformerne;

- kravet om hensyntagen til lokale transportsystemer, navnlig samfundsnettene;

- kravet om at skifte til bæredygtige transportformer for at efterkomme løftet til Fællesskabet om at nedsætte drivgasemissioner;

- partnerskabsprincippet, som inddrager de lokale og regionale myndigheder samt arbejdsmarkedets parter og miljøorganisationer i afgørelsen vedrørende programplanlægningen;

- additionsprincippet, hvorefter Strukturfonden ikke må misbruges til at lukke budgethuller i de nationale budgetter.

1. Mener Kommissionen, at der på baggrund af disse mangler kan gives tilladelse til en udviklingsplan for mål 1-området i Tyskland?

2. I benægtende fald, hvilke planlægningsforsinkelser kan man så forvente for den samlede planlægning for mål 1-området?

3. Hvordan bedømmer Kommissionen den store andel af nye byggeprojekter inden for grundlæggende infrastruktur, når der i midtvejsevalueringen for delstaten Brandenburg konstateres forekomst af kvantitativ tilstrækkelig mange veje og jernbanelinjer, men i modsætning hertil en stærk nedgang i beskæftigelsen?

4. Hvordan bedømmer Kommissionen overholdelsen af de europæiske principper, når der anvendes EFRU-midler til vejbygningsprojekter, som udgør et betydeligt indgreb i et beskyttelsesværdigt naturligt miljø, og mod hvilke der findes betydelig modstand i den berørte befolkning?

5. Hvilke konkrete skridt agter Kommissionen at iværksætte for at få den tyske Forbundsregering til at overholde de for strukturfondsforordningen gældende principper?

(1) EFT C 170 E af 20.6.2000, s. 27.

Svar afgivet på Kommissionens vegne af Michel Barnier

(13. juni 2000)

I EF-støtterammen for mål 1-regioner i Tyskland, som om kort tid vil blive godkendt af Kommissionen, er det fastsat, at der i forbindelse med transportinfrastruktur vil blive lagt særlig vægt på effektivitet, balance mellem forskellige transportformer, bæredygtighed og tilgængelighed.

Den del af strukturfondsmidlerne, der er afsat til prioritet 2 Infrastruktur i Brandenburg (24 %), svarer til de øvrige delstaters bevillinger til infrastruktur, som ligger på mellem 16 % og 33 %. I øvrigt drejer prioritet 2 sig ikke kun om transportinfrastruktur men også om økonomisk infrastruktur (dvs. industrizoner), forsknings- og udviklingsinfrastruktur, uddannelsesinfrastruktur samt by- og lokale infrastrukturer. Støtten til transportinfrastruktur i Brandenburg skal bruges til at forbedre kvaliteten i stedet for at opbygge ny transportinfrastruktur og til at forbinde Brandenburg med de transeuropæiske net, som også er en fællesskabsprioritet.

Respekt for en bæredygtig udvikling er blevet integreret som et generelt princip i EF-støtterammen og skal derfor gælde for alle operationelle programmer, der vedtages under denne EF-støtteramme. Denne ramme skal også omfatte de frister, inden for hvilke de tyske myndigheder skal forelægge deres forslag til fastlæggelse af Natura 2000-områder. Foranstaltninger med eventuelle negative virkninger for de områder, der er beskyttet af Natura 2000 udelukkes eksplicit fra støtte fra strukturfondene.

De tyske myndigheder forpligter sig til at træffe alle de nødvendige foranstaltninger til at sikre at fællesskabsbestemmelserne om miljøet og den bæredygtige udvikling overholdes. Der er især tale om direktiverne om miljøvurdering.

Enhver beslutning fra Kommissionen om støtte fra strukturfondene træffes på grundlag af Rådets forordning (EF) nr. 1260/1999 af 21. juni 1999 om fastlæggelse af generelle bestemmelser for strukturfondene(1). Denne forordning indeholder også bestemmelser om regler og procedurer til sikring af, at forordningen overholdes.

(1) EFT L 161 af 26.6.1999.